Volg reëls, bly positief | Netwerk24
Volg reëls, bly positief
Wanneer 'n mens die radio of die televisie aanskakel en koerante lees, hoor en lees 'n mens van die Covid-19-pandemie – en met reg.
Uur vir uur verander die getal gevalle wat positief getoets is.
In die Vrystaat het nege mense teen Dinsdagoggend (24/3) positief getoets.
Dit is ons almal se plig om die maatreëls na te kom wat die Suid-Afrikaanse regering ingestel het. Die meeste mense gee gehoor hieraan, maar dan kry jy tog diegene wat hulle net nie daaraan steur nie.
In Bethlehem en naburige dorpe is dit die afgelope week stil. Skole is gesluit. Mense beweeg minder rond en besoek minder die inkopiesentrums.
Kerke het nie eredienste gehad nie en die NG kerk het Sondagoggend (22/3) oor die plaaslike radiostasie, Maluti FM97.1, 'n diens uitgesaai. 'n Erediens sal elke Sondag tot na Paasnaweek om 09:30 uitgesaai word. Tehuise vir bejaardes pas streng maatreëls toe.
Geen drank word ná 18:00 verkoop nie. Landwyd het ower- hede gesê met al hul voorstaandienste is niemand vir dronkbestuur in hegtenis geneem nie.
Moenie fopnuus op WhatsApp versprei nie. Voor jy iets stuur, maak seker dit is die waarheid.
Met enigeen wat die virus kan kry en die ekonomie wat swaar kry weens dié pandemie, kan ons nie bekostig om negatief te wees nie. Onder- steun mekaar deur positiewe gebare.